सबसे सर्द दिन, ठंड से खेत पर वृद्ध की मौत
भीलवाड़ा| सर्दीने दिन में भी रंग दिखाया। बुधवार इस सीजन का सबसे सर्द दिन रहा। अधिकतम पारा भी 22 डिग्री सेल्सियस गया। जिले के बागौर क्षेत्र के बागपुरा गांव में खेत पर फसल की रखवाली कर रहे एक वृद्ध की ठंड से मौत हो गई। बुधवार की सुबह काफी सर्द थी। सूर्योदय के समय पारा 7 डिग्री सेल्सियस था। अगले दो घंटे में यह 9.7 डिग्री सेल्सियस हुआ। यानी सुबह 9 बजने तक भी पारा 10 डिग्री नहीं हुआ था। दोपहर 2 से 3 बजे के बीच पारा 22 डिग्री सेल्सियस दर्ज किया गया। यही अधिकतम तापमान था। लोग दुकानों, प्रतिष्ठानों के बाहर सुस्ताते नजर आए। कर्मचारी भी थोड़ी-थोड़ी देर में कार्यालय से बाहर आकर धूप सेंक रहे थे। शीतलहर चलने से शाम पांच बजे पारा गिरकर 19 डिग्री सेल्सियस पहुंच गया। अंधेरा होते-होते सर्दी का असर इतना था कि बाजार सूने हो गए। कुछ दुकानें खुली थीं, जिनके बाहर लोग अलाव ताप रहे थे।
खेत पर रखवाली कर रहा था बागपुरा का वृद्ध
बागौर पुलिस के अनुसार बागपुरा निवासी कान सिंह (65) पुत्र कालूसिंह राजपूत फसल की रखवाली के लिए खेत पर गया। सुबह घर नहीं पहुंचने पर परिजन खेत पर गए तो वह वहां मृत मिला। आशंका है कि उसकी मौत ठंड से हो गई।
awa_Deva hin_Deva hin_Deva hin_Deva